A Bizottság 1926/2002/EK rendelete
(2002. október 25.)
a 3448/93/EK tanácsi rendeletben érintett egyes árucikkeknek Bulgáriából a Közösségbe való behozatalára 2002. szeptember 1-jétől alkalmazandó vámok meghatározásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel legutóbb a 2580/2000/EK rendelettel [1] módosított, a mezőgazdasági termékek feldolgozásával előállított egyes árucikkekre alkalmazandó kereskedelmi szabályokról szóló, 1993. december 6-i 3448/93/EK tanácsi rendeletre [2] és különösen annak 7. cikke (4) bekezdésére,
mivel:
(1) A 94/908/Euratom, ESZAK és EK tanácsi és bizottsági határozat [3] által jóváhagyott, az egyrészről az Európai Közösségek és azok tagállamai, másrészről a Bolgár Köztársaság közötti társulást létrehozó Európa-megállapodás 3. jegyzőkönyve megállapítja az abban felsorolt feldolgozott mezőgazdasági termékekre vonatkozó kereskedelmi szabályokat.
(2) Az említett jegyzőkönyvet az EK-Bulgária Társulási Tanácsnak az Európa-megállapodás 3. jegyzőkönyve által meghatározott feldolgozott mezőgazdasági termékekre vonatkozó kereskedelmi szabályok továbbfejlesztéséről szóló, 2002. július 1-jei 2/2002. határozata [4] módosította, amely a Bulgáriából származó egyes árucikkek behozatalára alkalmazható vámtételek 2002. szeptember 1-jén hatályba lépő csökkentéséről rendelkezik.
(3) A 2002. szeptember 1-jétől alkalmazandó vámtételeket ezért a Bulgáriából származó mezőgazdasági termékek feldolgozásából származó egyes árucikkek behozataláról szóló 3. jegyzőkönyvvel összhangban kell megállapítani,
ELFOGADTA EZT A RENDELETET:
1. cikk
Az Európai Megállapodás 3. jegyzőkönyve I. mellékletének hatálya alá tartozó, Bulgáriából származó árucikkek behozatalára 2002. szeptember 1-jétől alkalmazandó vámtételeket az I., II. és III. melléklet állapítja meg.
2. cikk
Ez a rendelet az Európai Közösségek Hivatalos Lapjában történő kihirdetésének napján lép hatályba.
Ezt a rendeletet 2002. szeptember 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. október 25-én.